Bothma geskors tot middel Maart - Sport - Republikein
Tuesday, August 06th, 15:50:40
Bothma geskors tot middel Maart
Die Londense rugbyklub Harlequins se Namibiese agtsteman Renaldo Bothma is vir vier weke geskors nadat hy ’n opponent met die arm getref het.
Bothma is in die 28ste minuut van die span se Engelse premierliga-tuiswedstryd op 25 Januarie teen Saracens deur skeidsregter Wayne Barnes van die veld gestuur.
Dit was onmiddellik nadat die agtsteman naby die middellyn as baldraer sy voorarm uitgesteek en Saracens se senter Dominic Morris onder die kennebak getref het.
By sy tugverhoor Woensdagaand is gelas dat die voormalige Namibiese toetskaptein weer op 12 Maart na die speelveld mag terugkeer.
“Die speler het sonder enige verwyl skuld op die klag teen hom erken, dat hy met die kop van ’n teenstander kontak gemaak het,” het die dissiplinêre paneel se voorsitter, Philip Evans QC, agterna gesê.
“Die verpligte beginpunt van ’n straf vir só ’n middelvlak oortreding is gevolglik toegepas.
“Vanweë die speler se dissiplinêre rekord was hy nie op volle versagtende omstandighede geregtig nie, maar twee weke is van sy skorsing afgetrek as krediet vir sy pleit van skuldig, sy onmiddellike verskoning op die veld en die berou wat hy getoon het.”
Bothma is in sy tweede seisoen met die Londense klub. Hoewel hy aan die einde van 2016 vanaf die Superrugby-span die Bulls aangesluit het, het hy vanweë beserings eers in Desember 2017 sy debuut vir Harlequins gemaak.
Ná 12 wedstryde elk klou Harlequins tans aan sy derde plek op die puntelys van die Engelse premierliga (33 punte), ná Exeter Chiefs (51) en Saracens (47). – BBC.com